LISÄYS 1

Testausmenettelyt istuimia varten kohdan 5 mukaisesti ja/tai kiinnityspisteitä varten kohdan 6.1.2 mukaisesti ja/tai sivuttain suunnattujen istuinten asennusta varten lisäyksen 7 kohdan 3 mukaisesti

1. VAATIMUKSET

1.1 Testeillä on määritettävä, toteutuvatko seuraavat:

1.1.1 Matkustajan tai matkustajien edessä oleva istuin tai istuimet ja/tai turvavyön käyttö pitävät matkustajan tai matkustajat moitteettomasti paikallaan.

1.1.1.1 Tämä vaatimus on katsottava täytetyksi, jos nuken pään tai minkään vartalonosan liike eteenpäin ei ulotu 1,6 m:n päässä lisäistuimen R-pisteestä sijaitsevan poikittaisen pystytason yli.

1.1.2 Matkustajalle tai matkustajille ei synny vakavia vammoja.

1.1.2.1 Tämä vaatimus on katsottava täytetyksi, jos seuraavat lisäyksen 4 mukaisesti määritetyt mittanuken biomekaaniset hyväksyttävyysperusteet täyttyvät:

1.1.2.2 Seuraavien biomekaanisten hyväksyttävyysperusteiden on täytyttävä eteenpäin suunnatussa lisäistuimessa olevan nuken osalta:

1.1.2.2.1 Pään vahingoittumisperuste HIC on alle 500.

1.1.2.2.2 Rintakehän hyväksyttävyysperuste (ThAC) on alle 30 g, paitsi yhteensä alle 3 ms:n pituisina aikoina (g = 9,81 m/s2).

1.1.2.2.3 Reiden hyväksyttävyysperuste (FAC) on alle 10 kN, eikä 8 kN:n arvo ylity yli 20 ms:n ajaksi.

1.1.2.3 Seuraavien biomekaanisten hyväksyttävyysperusteiden on täytyttävä sivuttain suunnatussa lisäistuimessa olevan nuken osalta:

1.1.2.3.1 Pään vahingoittumisperuste HIC on alle 500.

1.1.2.3.2 Rintakehän hyväksyttävyysperuste:

a) Rintakehän painumisen arviointiperuste (RDC) saa olla enintään 42 mm.

b) Sisäelimien arviointiperuste (VC) saa olla enintään 1,0 m/s.

1.1.2.3.3 Lantion hyväksyttävyysperuste:

Häpyliitokseen kohdistuva enimmäisvoima (PSPF) saa olla enintään 6 kN.

1.1.2.3.4 Vatsan hyväksyttävyysperuste:

Vatsaan kohdistuva enimmäisvoima (APF) saa olla enintään 2,5 kN:n sisäinen voima (vastaa 4,5 kN:n ulkoista voimaa).

1.1.3 Istuin ja istuimen kiinnitykset ovat riittävän lujia.

1.1.3.1 Tämä vaatimus on katsottava täytetyksi, jos

1.1.3.1.1 mikään istuimen, istuimen kiinnitysten tai lisävarusteiden osa ei kokonaan irtoa testin aikana

1.1.3.1.2 istuin pysyy lujasti kiinni, vaikka yksi tai useampi kiinnityspiste irtoaisi osittain, ja kaikki lukitusjärjestelmät pysyvät lukittuina koko testin ajan

1.1.3.1.3 testin jälkeen istuimen tai lisävarusteiden rakenteellisissa osissa ei ole murtumaa tai teräviä tai teräväkärkisiä reunoja tai kulmia, jotka voivat aiheuttaa ruumiillisia vammoja.

1.2 Kaikkien istuimen selkänojan tai sen lisävarusteiden osana olevien kiinnityslaitteiden on oltava sellaisia, että ne eivät todennäköisesti voi aiheuttaa matkustajalle mitään ruumiillista vammaa törmäyksen aikana. Tämä vaatimus on katsottava täytetyksi, jos kaikki osat, joihin halkaisijaltaan 165 mm:n kokoinen pallo voi saada kosketuksen, ovat kaarevuussäteeltään vähintään 5 mm.

1.2.1 Jos jokin edellä tarkoitettujen laitteiden ja lisävarusteiden osa on tehty materiaalista, jonka kovuus on pienempi kuin 50 Shore A, ja siinä on jäykkä tausta, sovelletaan kohdassa 1.2 vahvistettuja vaatimuksia ainoastaan jäykkään taustaan.

1.2.2 Istuimen selkänojan osiin, kuten istuimen ja lisävarusteiden säätövälineisiin, ei sovelleta mitään kohdan 1.2 vaatimusta, jos ne lepoasennossa sijaitsevat vertailutasoa 400 mm ylempänä olevan vaakatason alapuolella, vaikka matkustaja voisikin joutua kosketukseen niiden kanssa.

2. TESTATTAVAN ISTUIMEN VALMISTELU

2.1 Testattava istuin on asennettava

2.1.1 joko ajoneuvon koria edustavaan testausalustaan

2.1.2 tai jäykkään testausalustaan.

2.2 Testattavia istuimia varten tarkoitetun testausalustan kiinnityspisteen on oltava sama tai ominaisuuksiltaan sama kuin niissä ajoneuvoissa käytettävä kiinnityspiste, joissa istuin on tarkoitettu käytettäväksi.

2.3 Testattavan istuimen on oltava varustettu kaikilla pehmusteillaan ja lisävarusteillaan. Jos istuimeen on asennettu pöytä, sen on oltava säilytysasennossa.

2.4 Jos istuinta voidaan säätää sivusuunnassa, sen on oltava uloimmassa asennossa.

2.5 Jos istuimen selkänojaa voidaan säätää, se on säädettävä niin, että moottoriajoneuvojen istuinpaikkojen H-pisteen ja todellisen ylävartalokulman määrittämiseen käytetyn nuken ylävartalokulma on mahdollisimman lähellä valmistajan normaalikäyttöön suosittelemaa kulmaa tai, ellei valmistaja ole antanut mitään erityistä suositusta, mahdollisimman lähellä 25:tä astetta taaksepäin pystysuorasta.

2.6 Jos istuimen selkänoja on varustettu pääntuella, jonka korkeutta voidaan säätää, sen on oltava alimmassa asennossaan.

2.7 Sekä lisäistuimeen että testattavaan istuimeen on asennettava hyväksyttyä tyyppiä olevat, säännön nro 16 mukaiset ja säännön nro 14 mukaisesti asennettuihin kiinnityspisteisiin kiinnitetyt istuinvyöt (tarvittaessa mainitun säännön 7.4 kohdassa vahvistettu poikkeus mukaan luettuna).

3. DYNAAMISET TESTIT

3.1 Testi 1

Testausalusta asennetaan vaunuun.

3.2 Lisäistuin

Lisäistuin voi olla samaa tyyppiä kuin testattava istuin, ja se on sijoitettava testattavan istuimen kanssa yhdensuuntaisesti ja välittömästi testattavan istuimen taakse. Istuinten on oltava samalla korkeudella ja samoin säädettyjä, ja niiden välin on oltava 750 mm.

3.2.1 Jos käytetään erityyppistä lisäistuinta, siitä on mainittava istuintyypin hyväksyntää koskevassa ilmoituslomakkeessa ja tämän säännön liitteessä 1 olevan mallin mukaisesti.

3.3 Testinukke

3.3.1 Testinukke sijoitetaan lisäistuimelle niin, että sen liikkeitä ei rajoiteta ja että sen symmetriataso vastaa kyseisen istumapaikan symmetriatasoa.

3.3.2 Nuken asennosta riippumatta on olkavarren sekä ylävartalon ja käsivarren vertailulinjan välisen kulman oltava molemmin puolin 40 ± 5 °. Ylävartalon ja käsivarren vertailulinja määritellään kylkien etupintaa sivuavan tason ja testinuken pystysuoran pitkittäistason (johon sisältyy käsivarsi) leikkauskohdaksi. Jalkojen on oltava ojennetuimmassa asennossaan ja, mikäli mahdollista, samansuuntaisesti. Kantapäiden on koskettava lattiaan.

3.3.3 Kukin vaadittu nukke on asetettava istuimelle seuraavan menettelyn mukaisesti:

3.3.3.1 Sijoitetaan nukke istuimelle mahdollisimman lähelle haluttua asentoa.

3.3.3.2 Asetetaan nuken ylävartalon etupuolta vasten mahdollisimman alas litteä, kova levy, jonka ala on 76 mm × 76 mm.

3.3.3.3 Painetaan litteää levyä vaakasuorassa nuken ylävartaloa vasten voimakkuudeltaan 25–35 daN olevalla kuormituksella.

3.3.3.3.1 Vedetään ylävartalo hartioista eteenpäin pystyasentoon ja lasketaan sitten takaisin istuimen selkänojaa vasten. Menettely tehdään kaksi kertaa.

3.3.3.3.2 Asetetaan ylävartaloa liikuttamatta pää sellaiseen asentoon, että pään sisällä olevia mittauslaitteita kannattava alusta on vaakasuorassa ja että pään keskisagittaalitaso ja ajoneuvon keskitaso ovat keskenään yhdensuuntaiset (sivuttain suunnattujen istuinten osalta pään keskisagittaalitason on oltava yhdensuuntainen istuimen pystysuoran keskitason kanssa).

3.3.3.4 Poistetaan litteä levy varovasti.

3.3.3.5 Siirretään nukkea eteenpäin istuimella ja toistetaan edellä esitetty asettamismenettely.

3.3.3.6 Korjataan alaraajojen asentoa tarvittaessa.

3.3.3.7 Asennetut mittauslaitteet eivät saa millään tavalla vaikuttaa nuken liikkeeseen törmäyksen aikana.

3.3.3.8 Mittauslaitejärjestelmän lämpötila on vakautettava ennen testiä ja pidettävä mahdollisimman pitkälle välillä 19–26°C.

3.4 Törmäyksen simulointi

3.4.1 Törmäystä jäljittelevän testivaunun nopeuden kokonaismuutoksen on oltava 30–32 km/h.

3.4.2 Testivaunun hidastuvuuden – tai hakijan valinnan mukaan sen kiihtyvyyden – on törmäyksen simuloinnin aikana oltava kuvassa 1 esitettyjen ehtojen mukainen. Lukuun ottamatta jaksoja, joiden kokonaiskesto on alle 3 ms, vaunun hidastuvuutta tai kiihtyvyyttä ajan funktiona kuvaavan käyrän on pysyttävä kuvassa 1 esitettyjen rajakäyrien välillä.

3.4.3 Lisäksi keskimääräisen hidastuvuuden tai kiihtyvyyden on pysyttävä välillä 6,5–8,5 g.

3.5 Testi 2

3.5.1 Toistetaan testi 1 siten, että lisäistuimella istuu nukke. Rajoitetaan nuken liikkeitä turvavyöllä, joka on kiinnitetty ja säädetty valmistajan ohjeiden mukaisesti. Kirjataan testissä 2 käytettyjen turvavyön kiinnityspisteiden lukumäärä istuimen tyyppihyväksyntää koskevaan tämän säännön liitteessä 1 olevan mallin mukaiseen ilmoituslomakkeeseen.

3.5.2 Lisäistuimen on oltava joko samaa tyyppiä kuin testattava istuin tai eri tyyppiä, jonka tiedot on kirjattava istuimen tyyppihyväksyntää koskevaan tämän säännön liitteessä 1 olevan mallin mukaiseen ilmoituslomakkeeseen.

3.5.3 Testi 2 voidaan kohdistaa myös muihin ajoneuvon osiin kuin istuimeen säännön nro 16 kohdan 8.1.7 ja säännön nro 14 kohdan 5.3.5 mukaisesti.

3.5.4 Jos testi 2 tehdään siten, että nuken liikkeitä rajoittaa kolmipistevyö eikä vahingoittumisperusteita ylitetä, lisäistuimen on katsottava täyttäneen säännössä nro 14 tätä asennusta varten määritellyt, staattisiin testikuormituksiin ja ylemmän kiinnityspisteen liikkumiseen testin aikana liittyvät vaatimukset.

3.5.5 Testi 2 voidaan tehdä myös sivuttain suunnatuille istuimille. Tässä tapauksessa on kohdassa 3.2 tarkoitetun lisäistuimen oltava sivuttain suunnattu istuin ja sen sijainnin lisäyksessä 7 vahvistetun mukainen.